Toyota brei RAV4-reeks uit | Maroela Media
Veral gesien teen die agtergrond van Februarie se verkope toe Ford se Kuga 330 eenhede verkoop het, teenoor Toyota se 270, maak dit sin dat Toyota alles in die stryd sal werp om sy vernaamste mededinger in te haal en selfs verby te steek.
Kopers wat Toyota se doeltreffende 2,2ℓ-D-4D-diesel vir hul RAV4 kies, het tot nou net die keuse van 'n handratkas en die GX-pakket gehad. Hierdie model is nou vir die 2014-modeljaar ook met die nuwe outomatiese sesgang-ratkas en die weelderiger VX-pakket beskikbaar.
Ander veranderinge wat regdeur die reeks aangetref word, sluit in 'n nuwe raakskerm-multimediastelsel (standaard-toerusting) sowel as nuwe 18"-allooispeekwiele wat net vir die 2.5 VX-weergawe bestel kan word.
Die opgekikkerde multimedia-stelsel het nuwe kontroles wat op ergonomiese gebied verbeter is, sowel as 'n nuwe hoëresolusie-skerm wat ter wille van helderder en skerper beelde vier keer meer beeldelemente (pixels) as die oorspronklike stelsel het. Die pakket bied ook Bluetooth vir handvrye telefoonoproepe; 'n trurat-kamera (VX-modelle); voertuig-inligting, wat ritdata en die klimaatbeheer-profiel insluit; en beheer van die verstellings vir die deurslotte en beligting. Dit sorg ook vir die eenvoudige koppeling van iPods en MP3-spelers deur middel van 'n USB-sok of Bluetooth. Die klankstelsel soos die radio en CD-speler kan ook deur die raakskerm beheer word.
Die 2WD-RAV4 het 'n sesgang-handratkas of Toyota se outomatiese Multidrive S-transmissie, wat bestuurders ook die keuse van 'n sportiewe sewe-gang-model met sekwensiële ratwisseling bied.
Die petrol-aangedrewe weergawes met aandrywing deur al vier wiele het 'n outomatiese sekwensiële multimodus-sesgangtransmissie, terwyl die AWD RAV4-diesel die keuse van die sesgang-handratkas of outomatiese multi-modus-transmissie (CVT) bied.
Dié wringkragverdeling kan van 100:0 tot 50:50 wissel, terwyl suiwer voorwielaandrywing (100:0) outomaties in gewone rytoestande ingespan word om brandstofverbruik te verbeter.
Die RAV4 se verskillende toerusting-pakette (GX en VX) bied 'n groot aantal standaard-toerustingselemente.
Alle GX-modelle is omvattend toegerus met onder meer dakspore, 17"-allooiwiele, en dagligryligte (DRL) as deel van sy standaard-toerusting. Die enigste buite-kenmerk wat tussen die 2,0ℓ-modelle en die 2.2 D-4D verskil, is die gebruik van ingeboude misligte in laasgenoemde weergawe.
Hierbenewens bied die vlagskip-weergawe VX- chroom-insetsels in die voorste buffer, modderklappe voor en agter, elektries wegvoubare deurspieëls, 'n glasdak wat kan kantel en oopskuif, en hoësterkte kopligte (HID) met 'n ingeboude skoonmaakstelsel. Die 2.5 VX spog ook met nuwe 18"-allooiwiele pleks van die vorige weergawe se 17"-wiele.
In die kajuit self word selfs nog meer luukse elemente aangetref. Daar's elektries beheerde vensters, afstand beheerde sentrale sluiting, handverstelbare klimaatbeheer, die raakskerm-vertoonskerm, wegvoubare bagasieruimseiltjie met 'n net-afskorting, en parkeerhulpsensors agter.
Die VX-gradering voeg leerbekleedsel regdeur by, asook 'n elektries verstelbare bestuurdersitplek met laerugsteun, sitplekverwarmers voor, outomatiese dubbelsone-klimaatbeheer, truratkamera, elektriese werking vir die agterste laaideur (met geheuewerking), spoedbeheer en sleutelvrye toegangstelsel (Smart Entry).
Sewe lugsakke – alles deel van sy standaard-toerusting – sluit ook 'n knielugsak vir die bestuurder en tweekamer-kantlugsakke voor in.